b'\n_START_ARTICLE_\nIvan Asen I.\n_START_SECTION_\n\xc5\xbdivljenje\n_START_PARAGRAPH_\nPoreklo Ivana Asena in njegovega brata Teodorja (Todorja), ki je kasneje postal cesar Peter IV. , je \xc5\xa1e vedno predmet razprav. Brata sta se leta 1185 v Kipseli v Trakiji pojavila pred bizantinskim cesarjem Izakom II. Angelom in od njega zahtevala pronojo. Cesar je njuno zahtevo zavrnil, ko je Asen temu ugovarjal  pa mu je cesar prisolil klofuto.  Ogor\xc4\x8dena brata sta se vrnila domov in izkoristila nezadovoljstvo zaradi visokih davkov, ki jih je Izak II. uvedel za financiranje vojne z Viljamom II. Sicilskim in svoje poroke z Margareto Ogrsko, in konec leta 1185 spro\xc5\xbeila upor proti bizantinski oblasti._NEWLINE_\xc4\x8ceprav  je imel glavno vlogo v voja\xc5\xa1kih opercijah proti Bizantincem Ivan Asen, so za cesarja  kot Petra IV. izvolili  brata Teodorja. Ker je prvi napad Bolgarov na Preslav spodletel,  je prva prestolnica Drugega bolgarskega cesarstva postalo T\xc4\x83rnovo,  ki je bilo verjetno sredi\xc5\xa1\xc4\x8de upora. Leta 1185 in 1186 so Bolgari osvojili ve\xc4\x8dino Mezije in preko Stare planine (Balkan) napadli Trakijo.  _NEWLINE_Poleti 1186 je Izak II. z veliko vojsko napadel Bolgare v Meziji. Peter IV. je bil navidezno pripravljen pogajati se z Bizantinci,  Ivan Asen pa pobegnil preko Donave, kjer je zbral veliko vojsko Kumanov in se vrnil na pomo\xc4\x8d bratu.  Izak II. se je medtem \xc5\xbee vrnil v Konstantinopel, zadovoljen s Petrovo obljubo  pokornosti. Ivan Asen je z novo vojsko pohod nadaljeval v Trakijo in se spretno izogibal frontalnim bitkam s  premo\xc4\x8dno bizantinsko vojsko. _NEWLINE_Izak II. je leta 1186 z novo vojsko prodrl do Sredeca (Sofija), vendar ni napadel ozemelj pod oblastjo nove bolgarske dr\xc5\xbeave. Cesar je ponovno napadel leta 1187, pretil  T\xc4\x83rnovemu  in tri mesece brez uspeha oblegal Love\xc4\x8d. Bizantinci so med obleganjem ujeli \xc5\xbeeno Ivana Asena  Eleno  in jo zamenjali za Ivanovega mlaj\xc5\xa1ega brata Kalojana, ki je kasneje kot talec zagotavljal sklenjeni mir. Miru nobena stran ni jemala resno. Ko so se na tretjem kri\xc5\xbearskem pohodu kri\xc5\xbearji pod poveljstvom svetega rimskega cesarja Friderika I. pribli\xc5\xbeevali Konstantinoplu, so odposlanci Petra IV. in Ivana Asena cesarju najprej v Ni\xc5\xa1u in nato v Odrinu ponudili voja\xc5\xa1ko pomo\xc4\x8d proti Izaku II. Angelu. _NEWLINE_Ko je kri\xc5\xbearska vojska pre\xc5\xa1la iz Evrope v Malo Azijo, se je Izak II. odlo\xc4\x8dil dokon\xc4\x8dno obra\xc4\x8dunati z Bolgari. Z veliko vojsko je prodrl do T\xc4\x83rnovega in ga za\xc4\x8del oblegati. Peter IV. je medtem leta 1189 Ivana Asena kronal  za svojega sovladarja in se brez odpovedi cesarskega polo\xc5\xbeaja umaknil v Preslav. Ivan Asen I., zadol\xc5\xbeen za obrambo  T\xc4\x83rnovega, je za\xc4\x8del \xc5\xa1iriti govorice o prihodu velike re\xc5\xa1evalne vojske Kumanov in dosegel, da se je bizantinska vojska  nemudoma umaknila. Umikajo\xc4\x8do vojsko je leta 1190 v zasedi \xc4\x8dakal na gorskih prelazih in jo uni\xc4\x8dil. Izaku II. je  komaj uspelo pobegniti._NEWLINE_Uspehi so se dokon\xc4\x8dno prevesili v korist Bolgarov, ki so nato leta 1191  osvojili Sredec in Ni\xc5\xa1, leta 1195 Beograd in  leta 1196 Melnik in Prosek. Bolgarska vojska je prodrla do Seresa,  kjer je ponovno porazila Bizantince. Na povratku je Ivana Asena I. umoril eden od njegovih voja\xc5\xa1kih poveljnikov Ivanko, kateremu je grozila kazen zaradi razmerja s sestro Ivanove \xc5\xbeene. Morilec je posku\xc5\xa1al prevzeti oblast v T\xc4\x83rnovem in se pogajati z Bizantinci, h katerim je kmalu zatem pobegnil.\n_START_SECTION_\nZanimivost\n_START_PARAGRAPH_\nPo Ivanu Asenu I. se imenuje Asen Peak na Livingstonovem otoku v Ju\xc5\xbenem \xc5\xa1etlandskem oto\xc4\x8dju na Antarktiki.'